Tom Petty sterf | Maroela Media
Tom Petty sterf
Tom Petty tydens ‘n toer van The Heartbreakers in Vancouver in 2017. Foto: http://www.tompetty.com
Die legendariese rocker Tom Petty, voorsanger van die Heartbreakers, het in die ouderdom van 66 gesterf.
Tony Dimitriades, Petty se bestuurder, het dit in ŉ verklaring op die rocker se amptelike Twitter-rekening bevestig Petty is Maandagaand om 20:40 (Dinsdagoggend 05:40, Suid-Afrikaanse tyd) in die UCLA Medical Center in Los Angeles dood. “Hy het in die vroeë oggendure ŉ hartaanval by sy huis in Malibu gehad en is na die [hospitaal] gehaas, maar kon nie weer bygebring word nie. Hy het vreedsaam gesterf omring deur familie, sy groeplede en vriende,” lui die verklaring.
Maroela Media het vroeër berig berigte oor Petty se dood het Maandag verwarring veroorsaak nadat CBS News Maandagoggend reeds berig het Petty het gesterf. CBS News het aanvanklik berig Petty se dood is deur die Los Angeles-polisie (LAPD) bevestig, maar ŉ woordvoerder van die LAPD het ŉ uur later gesê die polisie kan nie Petty se mediese toestand bevestig nie.
CBS News het daarna hul beriggewing aangepas om te sê Petty is steeds in ŉ kritieke toestand in ŉ hospitaal in Los Angeles. Die nuusagentskap het egter ŉ kort ruk gelede van Petty se afsterwe berig na aanleiding van die verklaring deur Dimitriades.
Petty word beskryf as ŉ “outydse rockster” en het sy inspirasie van groepe soos The Byrds en The Beatles gekry. Hy het verskeie klassieke treffers in sy loopbaan vervaardig, onder meer “Free Fallin”, “Refugee” en “American Girl”.
Las Vegas-skietery: Terreurgroep beweer betrokkenheid
Berigte oor rocker se ‘dood’ saai verwarring
Groot in rockwêreld gewees, ons sal jou mis!
“Free Falling”….sal altyd my laat stilstaan en luister…GROOT GROOT treffer gewees,soos al sy ander treffers….”Go Well Tom…you are now at the Great GIG in the sky….will always remember you….